**Kiihtelysvaaran kirkkokeräys**

**Tiedote 18.1.2021 / keräysvastaava Matti Väistö**

Kiihtelysvaaran kirkkokeräys

**KAHDEN VUODEN KERÄYSTUOTTO**

**SIIRRETTIIN RAKENNUSRAHASTOON**

**Kiihtelysvaaran lähes 250-vuotias kirkko paloi sunnuntaiaamuna 23.9.2018. Kotikirkon tuhopoltto koettiin raskaana. Kirkko oli kaunis, historiallisesti korvaamaton, täynnä muistoja.**

 **Kiihtelysvaaran kauniin ja korvaamattoman arvokkaan kirkon tuhopoltto kosketti kipeästi ihmisten syvimpiä tuntoja. Kirkon palo sai poikkeuksellisen laajaa ja myötäelävää julkisuutta.**

 **Joensuun ev.lut. seurakuntayhtymän yhteinen kirkkovaltuusto päätti 3.12.2018 uuden kirkon rakentamisesta. Pitäjäläisille päätös oli huojentava.**

 **Kiihtelysvaara-Seuralle haettiin lupa rahankeräykseen. Keräyksen tavoitteeksi asetettiin puoli miljoonaa euroa eli karkeasti 10 prosenttia uuden kirkon rakennuskustannuksista.**

 **Vuosina 2019 - 20 kirkkokeräystilille kertyi 453 100 euroa. Rahasumma on maanantaina 18.1.2021 siirretty kirkon rakennusrahastoon ja kirjattu seurakuntayhtymälle luovutettuun lahjakirjaan.**

***K****irkkokeräyksen tavoitteen toteutuminen on yhteisen ilon aihe. Keräystilin 453 100 euron lisäksi on yli 50 000 euroa lahjoitettu suoraan rakennusrahaston tilille. Näin lahjoituksia on yhteensä puoli miljoonaa.*

 *Keräyksen onnistumisessa yhteisen kirkkovaltuuston päätös 3.12.2018 uuden kirkon rakentamisesta oli tärkeä. Se hälvensi epävarmuuden. Samalla se mahdollisti ylipäätään rahankeräysluvan hakemisen.*

***K****irkkokeräykseen on media suhtautunut kannustavalla suopeudella. Erityisen tärkeää myönteinen julkisuus on ollut koronapandemian oloissa. Viime vuodelle tekemämme varainhankintasuunnitelmat jäivät maaliskuusta lähtien paljolti toteutumatta. Suunniteltujen keräystapahtumien ja tilaisuuksien sijaan oli mietittävä uusia toimintatapoja.*

***K****irkkokeräykselle saimme jo alkuvaiheessa yritystoiminnan laajan maakunnallisen tuen. Niin Pohjois-Karjalan kauppakamari, Pohjois-Karjalan Yrittäjät, MTK-Pohjois-Karjala kuin Metsänhoitoyhdistys Pohjois-Karjala suhtautuivat asiaamme myönteisesti. Samalla ne kannustivat jäseniään osallistumaan kirkkokeräykseen.*

 *Kirkkokeräyksen suojelija, piispa Jari Jolkkonen sitoutui keräyshankkeeseen esimerkillisesti. Kirjoitin kirkkokeräyksen esitteeseen piispan sanomana: ”Kun pidämme hyvästä kiinni, lopulta kaikki kääntyy hyväksi. Silloin saamme nähdä, mitä nousee tuhkasta – Jumalan avulla.”*

***T****ehdyistä lahjoituksista selkeästi suurin on Kiihtelysvaaran poikien Kyösti ja Kari Kakkosen perheyrityksensä Joensuun Kauppa ja Kone Oy:n kautta lahjoittama 100 000 euroa. Rahasumman lisäksi lahjoitus sisältää noin 30 000 euron arvoisen pronssisen, enkeliaiheisen ja uniikin patsaan kirkkopihaan.*

 *Paikallinen yhdistyksemme Viesimon Vire ry lahjoitti 30 000 euroa ja Osuuskunta Viesimo tuki keräystä 23 000 eurolla. Broman Groupin lahjoitus oli 20 000 euroa. Samoin Karjalaisen Kulttuurin Edistämissäätiö lahjoitti kirkkokeräykseen 20 000 euroa.*

 *Muista merkittävistä lahjoittajayhteisöistä todettakoon Rajaseutu ry, Helsingin yliopiston Karjalainen osakunta, Kiihtelysvaaran energiaosuuskunta sekä lukuisat paikalliset yksityiset, yhteisöt ja yritykset.*

 *Kirkkokeräystilillä on vain plussaa, tilillepanoja. Keräystoiminnan lupa-, painatus-, ilmoitus- ym laskuille on etsitty maksaja. Vuosien 2019 - 20 aikana tilillepanotapahtumia on kaikkiaan 1460.*

***N****yt kaksivuotinen rupeamani kirkkokeräyksen vastuuhenkilönä päättyy alkuperäisen suunnitelman mukaisesti. Olen huojentunut ja kiitollinen kaikille lahjoittajille ja kirkkokeräystä eri tavoin tukeneille ja edistäneille. Keräyksen teema "lahjoitustanne tarvitaan - yhdessä onnistumme" on koettu omaksi.*

 *Lahjoitusmahdollisuus kirkkokeräystilille jatkuu edelleen. Uutena keräysvastaavana on Anja Turunen. Päätös Kiihtelysvaara-Seuran uudesta rahankeräysluvasta saataneen lähiaikoina.*